**Pranešimas žiniasklaidai**

2024 rugpjūčio 5 d.

**Sujudimas biurų rinkoje: „Bitė“ Kaune persikraustė į „Žalgirio“ areną**

**Taip lengviau: greitasis skaitymas**

|  |
| --- |
| * **Kaune sudarytas vienas didžiausių NT nuomos sandorių šiais metais** * **„Bitė Lietuva“ Kauno biuras persikėlė į naujas patalpas kultiniame miesto pastate – „Žalgirio“ arenoje** * **Ergonomiškame biure dirbs apie 200 darbuotojų** * **Ankstesnis biuras Savanorių pr., Kaune, gali būti pasiūlytas pardavimui** |

**Kauno biurų nuomos rinką sudrebino rekordinis sandoris – „Bitė Lietuva“ persikėlė į „Žalgirio“ areną. Ankstesnes patalpas Savanorių pr. palikusi įmonė įsikūrė beveik 2 tūkst. kv. m ploto moderniame A klasės biure. Senąjį pastatą skaitmeninių paslaugų bendrovė ketina parduoti. Vieną didžiausių šiais metais biurų nuomos sandorį sudariusi bendrovė jo vertės neatskleidžia, rašoma pranešime žiniasklaidai.**

„Senosiose patalpose Kaune jau kuris laikas nebeišsitekome. Tad ieškojome naujų namų laikinojoje sostinėje ir džiaugiamės pasirinkę biurą „Žalgirio“ arenoje ne tik dėl išskirtinės vietos, bet ir ergonomiškų, šiuolaikinius standartus atitinkančių patalpų. Daugiau kaip 200 „Bitės“ darbuotojų naujame biure galės naudotis papildomais jo privalumais – didele automobilių parkavimo aikštele, galimybe lankytis arenoje vykstančiuose renginiuose, taip pat čia pat įsikūrusiame sporto klube ir baseine“, – sako Gintas Butėnas, „Bitė Lietuva“ generalinis direktorius.

Pasak vadovo, senasis „Bitės“ biuras Savanorių prospekte, Kaune, kuriame įmonės padalinys vykdė veiklą nuo 1999-ųjų, jau buvo per mažas sparčiai augančiai komandai.

Į ketvirtąjį „Žalgirio“ arenos aukštą persikėlusi „Bitė“ įsikūrė beveik 2 tūkst. kv. m ploto patalpose. Naujajame biure įrengtos ergonomiškos darbo vietos, bendradarbiavimo bei poilsio erdvės, keletas virtuvėlių, susitikimų ir privačių pokalbių vietos.

Kauno „Žalgirio“ arena pasižymi puikiomis akustinėmis savybėmis ir moderniomis technologijomis. Darbuotojų patogumui įrengta dviračių ir paspirtukų saugykla, arenoje veikia restoranas bei sporto klubas.

Metų pradžioje skelbta, kad „Žalgirio“ arena dairysis naujų nuomininkų, biurų patalpas palikus vienam didžiausių jos nuomininkų – JAV bendrovei.

Ankstesnis „Bitės“ biuras Kaune, Savanorių prospekte, užėmė 2397 kv. m ploto. Pasak G. Butėno, įmonė planuoja šį pastatą parduoti, tačiau jame ir toliau veiks vienas bendrovės duomenų centrų bei dirbs „Greitosios Bitės ryšio pagalbos“ inžinierių komanda.

Į naują biurą šiemet persikėlė ir „Bitės“ Klaipėdos padalinio darbuotojai, taip pat po daugiau kaip pusmetį trukusios rekonstrukcijos atidarytas naujas „Bitės“ centrinės būstinės Vilniuje korpusas. Naujame korpuse taip pat veikia vienas bendrovės duomenų centrų, įrengtas vaikų kambarys, „Bitės“ teatras dideliems renginiams. Pastatai visiškai pritaikyti žmonėms su judėjimo negalia.

**Daugiau informacijos:**

Jaunius Špakauskas

„Bitė Lietuva“ korporatyvinės komunikacijos vadovas

+370 682 66188, [Jaunius.Spakauskas@bite.lt](mailto:Jaunius.Spakauskas@bite.lt)